和陳器之詩四首 弔連昌
作者：張耒
朝代：宋

paragraphs: 唐日西頹半明滅，長彗掃天流戰血。
六龍不復入東都，連昌已有狐狸穴。
宮前茫茫洛陽路，漢甲胡兵幾回度。
火焚馬蹴百戰場，盡是舊時歌舞處。
遊魂不歸宮樹老，茂陵金玉人間寶。
春耕迤邐上空山，夜燐青熒照秋草。
女几巉巉青插天，東流洛水自潺湲。
興亡一覺繁華夢，只有山川似舊年。